Þriðja bókin um Þrúði hina átta ára , eftir Guðna Líndal Benediktsson , kom út fyrir jólin . Bækurnar um Þrúði heita jafnan ævintýralega löngum nöfnum og þessi bók er engin undantekning . Stelpan sem sigldi kafbát niður í kjalla ( og lenti í sápufólki og smáninjum ) er myndskreytt af Ryoko Tamura líkt og fyrri bækurnar . Í Stelpan sem sigldi kafbát niður í kjallara fara foreldrar Þrúðar út að skemmta sér og skilja hana eftir í pössun hjá stóru systurinni . Það besta við þetta kvöld er þó að Þrúður fær tvo vini , Palla og Heiðu , í náttfatapartý . Stuttu eftir að náttfatapartýið hefst slær rafmagninu út og Jói hundur hverfur á dularfullan hátt . Að sjálfsögðu veldur myrkrið glundroða meðal vinanna , sem þó ákveða að vinna saman að því að koma rafmagninu á aftur og bjarga Jóa hundi . Vísbendingar um hrottalegt skrímsli með glampandi augu setur þó vinina enn frekar út jafnvægi og áður en þau vita eru þau komin í kafbát á leið niður í kjallara . Ferðalagið með Þrúði um heim ímyndunaraflsins er alltaf framúrskarandi skemmtilegt . Teikningar Ryoko skapa ótrúlega dýpt í bráðskemmtilega sögu sem er bæði fyndin og spennandi í senn . Það er líka skemmtilegt að sjá hvernig Ryoko kemur Guðna og sér sjálfri að í teikningunum sem persónum og öðrum fígúrum . Það gerir bókina enn persónulegri og skemmtilegri . Þar að auki leynast leyndarmál á hverri síðu sem gerir það að verkum að hægt er að sitja með bókina tímunum saman ( mínútunum saman þegar átt er við um börn ) til að leita að einhverju nýju skemmtilegu smáatriði . Til allrar hamingju fer allt vel að lokum hjá Þrúði og vinum hennar – þökk sé sápufólkinu sem hjálpar við stjórn kafbátsins og þrátt fyrir hinar bráðskemmtilegu smáninjur . Það kemur líka í ljós að stundum eru hlutirnir meira ógnvekjandi í myrkrinu , rétt eins og hugmyndir geta verið ógnvekjandi þegar maður skilur þær ekki . Fræðist maður þó , eða kveikir ljósið , kemur í ljós að það sem maður hélt að væri skrímsli er bara lúinn flækingsköttur . Bókin hentar vel til aflestrar fyrir börn frá þriggja til átta ára og börn og foreldrar ættu að geta haft jafn gaman að bókinni .